**Asteroidni zatvor**

Počinjem umirati. Noge mi obavijaju i probijaju korijeni. Dijelovi se moga lica ljušte. Miriše na smrt, melankoliju i uvenulo cvijeće. Moja Malenkost vrišti, čeka i traži izlaz.

Otkuda sam došla? Ne zna se. Samo znam da smo moj asteroid i ja povezani korijenima grižnje savjesti koja nam puže žilama. Stojim na mjestu kao kamen na cesti koji tu i tamo osjeti vjetar na leđima. Vidim svaku ljudsku pogrešku i vidim svaki tvoj krivi pogled. I to me boli. Svaka je laž udarac u rebra. Rebra kojih više nema, raspadaju se na sam ljudski dodir. Ponekad i otvorim oči samo na tren da vidim Sunce. Prekrasan prizor! Petim okretajem sunca rađa se u meni moja Malenkost. Ima smeđu haljinu, lepršavu crvenu kosu, ogromna krila i žutu trooku pticu. Ljuti se na mene kada opsujem njezinog ljubimca. Govori kako su bol i povrijeđenost dio mog života, kako sam zarobljena u muci. Stavi mi ruku na obraz i pošalje natrag na spavanje. Govorim kako je sve to iluzija i da nisam središte svemira. Mrzim to, mrzim slušati ljude. Ljudi su tako naivni i plačljivi. Kako mogu padati na tuđe laži? Kako mogu pasti toliko nisko? Spotaknuti se o svoje nadanje. Letjeti visoko i onda bolno sletjeti u svoja očekivanja. Očekivanja koja su sad na tlu, istrošena, izmrvljena. Nebitnih li bića! Ipak, voljela bih biti oni. Imaju jutro, podne, noć. Proživljavaju bol, sreću, ljubav. Ako im se ne pruži ljubav, javljaju se meni. Razbacaju stvari u glavi, izgube se. Izgube se u mojem svijetu. Udare me, nogama guraju od sebe. Ljudi zapravo ne znaju žele li patiti ili samo umrijeti u samoći. Zaglušena ljudskim obećanjima, ne čujem vapaje pretihog razuma koji se tako lagano gubi u ovim patetičnim isprekidanim otkucajima srca. Moja me Malenkost opet probudila i rekla kako se trebam sakriti, pobjeći od nevolje, spasiti sebe. Asteroid je svoje korijene i moje noge još čvršće privezao nego prije. Žuta se trooka ptica izgubila, sad u kutu mozga čujem njezin plač i traženje pomoći. Otvorim oči, srce mi stane na trenutak, a ispred očiju nema Ništa. Nema više Sunca ni zvijezda. Moja je Malenkost sada zatočena u mislima, a moje je tijelo sada potpuno nepokretno. Asteroid više ne osjećam, a korijeni su otpustili. Osjećam se kao da letim u ništavilo. Otvorim oči i nadam se da je ovo samo jedna od ljudskih noćnih mora. Dišem, hvatam zrak rukama. Pogledam prema dolje i vidim neko tijelo. Tijelo koje se počelo raspadati, crnina prolazi kroz žile, a srce mi više ne kuca. Stara prašnjava jakna i blatnjave razvezane čizme. Zatim se čulo šuškanje i... *Prljave su ti čizme. Jesi li ih ikada željela? Tko si ti? Ne shvaćam te. Ja jesam ti, ono sam što je ostalo od tebe. Ti nisi ja.*

Ovaj čovjek ima dubok i hrapav glas koji se kreće u raznim smjerovima brzinom koju ne mogu pratiti. Slabo ga čujem. Ne mogu više uspostaviti nikakav kontakt s ljudima, a ni sa sobom. Nekakva sila vuče me prema dnu, razara me u ritmu njegovih riječi, u ritmu srca, srca kojeg nema. Pokušavam se izvući, ali ne mogu. Nebitna sam. Samo želim natrag svoj svemir i trooku pticu. Želim žaliti ljude i plakati zbog njih. Želim natrag svoj patetičan, plačljiv život.

*Ja sam zrno prašine na tvome ramenu, duboko ispod kože. Zaglavljeno već desetljećima, gledam te, osjećam te, kontroliram te. Želim biti ti, želim vladati ovim svemirom, a ne biti samo tvoja kuća, tvoje tijelo. Asteroid?*

U trenu se preda mnom pojavio čovjek kamena lica. Govori kako me godinama čuvao, a ja zauzvrat njemu ne dajem ništa. Postepeno ga pretvaram u čudovište. Mora prestati ta bol, a bol dolazi zbog mene jer slabim. Slaba sam. Znam. Postepeno uništavam i sebe i njega. Asteroid me svojim kamenim okom raspolovio na pola. Možda me stavlja u tamnicu ili crnu rupu koja će progutati svaki dio mene. Baca na mene krvavu rozu košulju. Krv se prelijeva preko košulje i kaplje na moju nogu. Vrištim od boli, krv je izgrizla moje kosti. Padam.

Prvo buđenje.

Počinjem umirati. Noge mi obavijaju i probijaju korijeni. Dijelovi se moga lica ljušte. Miriše na smrt, melankoliju i uvenulo cvijeće. Moja Malenkost vrišti, čeka i traži izlaz. Bojim se da ću zauvijek biti ovdje, a ne želim gledati u Ništa. Slušati cviljenje glupavih stvorenja što mi se kotrljaju u umu. Dok mi se zlatni kapci zatvaraju, čujem Malenkost. *Ne slušaj što ti govori, to nisi bila ti.*

Pokušavam se oduprijeti ovom spavanju, ali asteroid i dalje uništava moje tijelo. Bezbroj pitanja vrti mi se u krug. Tražim odgovore i nikada ništa neću pronaći. Krv s košulje prestala me ozljeđivati, pretvorila se u srebro i prekrila je moje lice. Najnježniji dodir dodirivao je moje žile i prekrivao rane. Zaustavio se na glas Asteroida koji je ljutito maknuo košulju od mene. Moje je rane napravio još većima, žile je uništio i srebro pretvorio u noževe što su na njegov glas probijale moja prsa. Duboko padam.

Drugo buđenje.

Rukama pokušavam uhvatiti neki oslonac. Otvaram oči, vidim svjetlost. Moje je srce pucalo od sreće nadajući se da je to Sunce. Sam pogled na ljudsku lampu i strop bacio me u depresiju. Topla deka koja prekriva moje čisto tijelo bez rana znatno umanjuje osjećaj depresije. Nakon nekoliko trenutaka smirenja, ugledam sliku na zidu koja me vratila natrag u sadašnjost. Brzo istrčim iz kreveta i vidim dvije sestre blizanke. Bila sam to ja i ona. Čudno, okrenem se. Gledam u krevet pokraj svojega, nema nikoga. Hvatam se za glavu. Gdje je asteroid? Malenkost? Udaram u prsa pokušavajući ju probuditi. Potpuno izgubljena, osjetim dodir na mojem ramenu. Bila je to druga sestra. Zagrli me, pita zašto sam tako rano budna. Počinje vriskati i trčati u svoj krevet. Približavam se krevetu da vidim što je ispod, srce mi kuca brzo. Znojim se, vidim krv i rozu košulju. Nož mi je u ruci. Na vrhu jastuka moja je Malenkost. Spava. Nešto me vuklo k njoj. Legnem i zaspim.

Treće buđenje.

Nešto mi opet uništava kosti. Osjećam deku, toplinu pomiješanu s vjetrom boli i nemira. Otvaram oči, u mojem je naručju moja mrtva sestra. Nož mi je u ruci. Suze mi teku. Zatvaram oči, nestajem. Asteroid me uhvati i odvede u nekakvu tamnu prostoriju. *Tko si ti? Reci mi što sam ja? Gdje je moja sestra? Ne, ja to nikad ne bih napravila. Znam da sam ju voljela, znam... Ti si to napravio.*

Četvrto buđenje.

Glas moje Malenkosti budi me, hvata me za ruku i nagovara na bijeg. Prisjeća se svega što je izgubila. Imala je na sebi tu rozu košulju. Poljubi me u čelo i kaže da sam spavalica. Osjetila sam ljubav nakon toliko desetljeća. Zbunjeno ju pratim. Ponekad mi se okrene i nasmije. Otvara vrata. Vrata su crna, a prostorija prazna. Pitam ju zašto je ovdje toliko mračno i gdje je asteroid.

*Draga, ovo je Asteroid. Asteroid si ti.* *Tvoja se slabost dala kontrolirati i pala si duboko, toliko duboko da ubiješ vlastitu sestru.*

Mrak mi je pao na oči, malenkost me primila u naručje. *Opraštam ti sve, i ja sam uvijek tu.*

Peto buđenje.

Neopisivo sam jadna. Njezina duga crvena kosa prekriva mi tijelo, topi srce i spašava iz tame. Slušam njezino pjevanje. Slušam ju, padam u svoja sjećanja. Gledam svoju sestru kako snažno i hrabro vlada svemirom. Gledam ju s beskrajnim osjećajem ponosa. Ubrzo osjećam krut pod, tamne korijene. Ljubomora. Mržnja. Nož. Hrapav glas govori mi riječi, ogledala pucaju na sam moj odraz. Uzimam nož i bodem ju u srce. Njezina svjetlost odlazi u moje srce i pretvara se u moju Malenkost. Tijelo se raspadne i odleti u svemir. A ja? Asteroid mi briše sjećanje, veže me za sebe. Potpuno kontrolirana.

Budim se iz sna sva znojna. Pogledala sam joj u oči. *Asteroid je uništio mene, a sada želi i tebe. Ali gledaj ovu tamu, sve što si stvorila. Možda još nema zvijezda, ali ti letiš ovdje, ja letim ovdje.*

Zvjezdasta ruka vuče nas iz tame. Baca na pustu oazu nasred svemira. Duboko dišem. Pokušavam uništiti taj dio sebe. Uništiti Asteroida. Ona me primi za ruku i poljubi.

*Uništen je, uništila si ga svojim sjećanjem. Sjećaš se sada svega i možemo se spojiti u tebi. Zajedno vladati i tražiti sve kojima se ovo dogodilo. Jer to nisi bila ti. Ovo je naš svemir i samo naš. One prostorije više nema. TI nisi ubojica, on je.*

Šesto buđenje.

Ona je sada u meni. Čujem joj glas, vidim kroz njezine oči. Njezina duša leti oko mene. Svjesna sam da sam ubojica, ubila sam ju svojim rukama. Neprestano plačem. Čini mi se da smo na kraju svi zapravo ljudi, svi imamo svoj svemir. Izgubimo se u tami asteroida, ali nas spasi neka snažna malenkost koja pronađe pravi put. Daje nam sjećanja, uništava zlo. Gledam u Sunce. Prekrijem rukama srce. Bacim se u svoju beskonačnost, ali, koliko god života prošlo i koliko god galaksija posjetila, moja prošlost i djela uvijek me uhvate. Čelične šipke asteroidnog zatvora moja duša ne može razbiti. Polako me napušta svjetlo, još jedna prividna sloboda.

Jelena Ban, 1. razred gimnazije

Ime i prezime autora: Jelena Ban, 1.razred gimnazije

Ime i prezime mentora: Ljerka Gajski Markulin, prof.